
Δευτέρα, 09 Νοεμβρίου 2026
ΔΕΛΤΙΟ ΤΥΠΟΥ
Εντοπισμός σορού άνδρα (αλσ) και τμήματα ανθρώπινων οστών στη Γαύδο - Εντοπισμός σορού άνδρα (αλσ) στην Ιεράπετρα - Συνέχεια ενημέρωσης αναφορικά με τον εντοπισμό και διάσωση 49 (εκ των 98) αλλοδαπών νότια της Ιεράπετρας – Εντοπισμός και διάσωση 195 (43+41+111) από 3 λέμβους νότια των Καλών Λιμένων – Διακομιδές ασθενών
Τις απογευματινές ώρες σήμερα, ενημερώθηκε η Λιμενική Αρχή της Γαύδου για τον εντοπισμό μίας σορού σε βραχώδες σημείο της παραλίας «ΣΑΡΑΚΗΝΙΚΟ» της Γαύδου. Στο σημείο μετέβησαν στελέχη Λ.Σ.-ΕΛ.ΑΚΤ. όπου εντόπισαν μία σορό άντρα, αγνώστων λοιπών στοιχείων, σε κατάσταση προχωρημένης σήψης. Η σορός μεταφέρθηκε στο λιμάνι της Χώρας Σφακίων με Περιπολικό σκάφος Λ.Σ.-ΕΛ.ΑΚΤ. Από τον Λιμενικό Σταθμό Παλαιόχωρας που διενεργεί την προανάκριση παραγγέλθηκε η διενέργεια νεκροψίας-νεκροτομής και η λήψη βιολογικού υλικού (D.N.A.) στην Ιατροδικαστική Υπηρεσία Κρήτης, καθώς και δακτυλικών αποτυπωμάτων στο Τμήμα Εγκληματολογικών Ερευνών Χανίων. Επιπρόσθετα, κοντά στο σημείο της περισυλλογής της σορού εντοπίστηκαν πιθανά τμήματα ανθρώπινων οστών, για τα οποία επιλήφθηκε το Αστυνομικό Τμήμα Κάνδανου λόγω αρμοδιότητας και μεταφέρθηκαν με το Περιπολικό σκάφος Λ.Σ.-ΕΛ.ΑΚΤ. επίσης στο λιμάνι της Χώρας Σφακίων.
*****
Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για τον εντοπισμό μίας σορού στην περιοχή Αγίου Νικολάου βορειοδυτικά της νήσου Χρυσής. Στο σημείο μετέβη Περιπολικό σκάφος Λ.Σ.-ΕΛ.ΑΚΤ., το πλήρωμα του οποίου περισυνέλεξε μία σορό άντρα, αγνώστων λοιπών στοιχείων, σε κατάσταση προχωρημένης σήψης. Η σορός μεταφέρθηκε στο αλιευτικό καταφύγιο Ιεράπετρας. Από το Λιμεναρχείο Ιεράπετρας που διενεργεί την προανάκριση παραγγέλθηκε η διενέργεια νεκροψίας-νεκροτομής και η λήψη βιολογικού υλικού (D.N.A.) στην Ιατροδικαστική Υπηρεσία Κρήτης.
*****
Συνέχεια ενημέρωσης:

Συνέχεια ενημέρωσης αναφορικά με τον εντοπισμό και τη διάσωση 49 εκ των 98 αλλοδαπών από τη θαλάσσια περιοχή νότια της Ιεράπετρας τις πρωινές ώρες την 03.11.2026, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής τους. Σύμφωνα με τους ανωτέρω, εκκίνησαν από τις ακτές της Λιβύης με προορισμό την Ελλάδα.

*****
Τις πρωινές ώρες σήμερα, ενημερώθηκαν οι Λιμενικές Αρχές των Καλών Λιμένων, της Αγίας Γαλήνης και του Κόκκινου Πύργου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε τρεις λέμβους με αλλοδαπούς επιβαίνοντες, στη θαλάσσια περιοχή νότια των Καλών Λιμένων. Οι συνολικά 195 (43 + 41+ 111) αλλοδαποί (178 άντρες, 10 γυναίκες και 7 ανήλικοι) περισυλλέχθηκαν από ένα σκάφος της δύναμης Frontex και με τη συνδρομή του επιβατηγού – λάντζας «ΕΛΕΝΗ» Ν.Π. 2097 και μεταφέρθηκαν με ασφάλεια στο λιμάνι των Καλών Λιμένων. Στη συνέχεια, οι διασωθέντες οδηγήθηκαν με τη συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.
*****
Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-23χρονης από το λιμάνι της Κέρκυρας προς το λιμάνι της Ηγουμενίτσας, με Περιπολικό σκάφος Λ.Σ.- ΕΛ.ΑΚΤ., 
-77χρονου από το λιμάνι της Κύθνου προς το λιμάνι του Λαυρίου, με Περιπολικό σκάφος Λ.Σ.- ΕΛ.ΑΚΤ.,

-89χρονου από το λιμάνι της Τήνου προς το λιμάνι της Σύρου, με Περιπολικό σκάφος Λ.Σ.- ΕΛ.ΑΚΤ.  και
-68χρονου από το λιμάνι της Σκύρου προς το λιμάνι της Κύμης, με το Ε/Π – Τ/Ρ «ΚΥΜΟΘΟΗ» Ν. Ρ. 73.
ΕΛΛΗΝΙΚΗ ΔΗΜΟΚΡΑΤΙΑ


ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ


ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

















Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr
1109951

